王伯玉兄弟皆用叔文韻作詩見示答之
作者：趙蕃
朝代：宋

paragraphs: 春芳凋兮瘖杜宇，留得鳴鳩呼渴雨。
誰能使我病斯愈，矻矻深思誦詩許。
朝來剝啄有扣戶，亟起褰裾犯塵土。
三王詩就俱送與，律應節疏如會鼓。
我家與君同鄭圃，流落殊方繇丙午。
豈惟交友歎雲翻，亦有弟兄悲豆煮。
羨君聚首共文書，憐我離形屢寒暑。
江南豐歉未可知，安得書來相告語。
已過有力健如犢，莫待無鬚行似嫗。
我歸當事力田科，君行寧後公車舉。
會當過我南山南，門有修篁風屢舞。